Zitationshinweis: 
Katrin Moeller und Andreas Müller: Transkription der Quellen: Nr. 33, Hagemeister, Geseke, Urgicht Rostock 1584, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13794.

Urgicht Geske Hagemeister 1584
p. 309r
Martis 18. Augusti A(nn)o (15)84 /                     
Bekendtnus  / 
Geſeke Hagemeiſters Jacob 
Gudekopes Eheweib
[33-01] 1. Bekandt, Das Elſebe Hermens ein Weferſche 
Zum Lichtenhagen Jhr geleret Zu Ma =
tenshagen in der Herdeſchen Tilſche Sloiß 
Kathen. Do dieſelbig Zu Velde geweſen mit 
ihrem manne Das man ſolte ins korne ſtech(e)n 
ellern loff, gloß vnd Roſen in den Acker 
den mans gonnette in tauſent + nahmen 
das der Donner. hagel vnd Vngewitter 
ſolte das Korne dal ſchlan, Aber ſie hette 
es nicht gebrauchet, Vnd ſie hette Jhr daruondaruor 
ein brede elle Linnewandt 
[33-02] 2. Bekandt, Das Jhr die Alte Gretke /Beowerss/ ſo ge- =
ſtorben vngefer vor 15. Jahrn Do sie noch 
gewoneth Zur Elmhorſst vnd Hette Peter 
Paſtowen gehabt Jhr Zeubern gelehret, 
vnd hette Jhr drei Eigen Dufel Zugewieſen, 
Hießden Beeltzebub, Schickum vnd Barre =
bam vnd hette Jhr Zwei wall heringk ge =
geben, Vnd die Satanaßen Hette ſich ſeh(en). 
laßen alß ein groß kerl vnd ſtatlich hofeman 
Vnd gefragt, ob ſie wolte ſein weſen 
mit leib vnd ſehle, vnd Gott verlaßen 
So wolte ehr ſie Aus Alle Jhren nothen helff(en)., 
Dartzu ſie Ja geſagt ſie wolte ſein weſen 
mit leib vnd sehele /
p. 309v
[33-03] 3. Bekandt, Das ſie ſolange, Als Er ſie verfuhret 
beij Jhm gelegen vnd mit Zuſchaffen gehabt, 
Er wer Kalth geweſen, Vnd die Natur Auch 
Vnd es wer Jhr mit dem manne beßer be =
kommen, Den mit dem Satanas, der hette 
ſie ſo mode gemacht, Das ſie darnach faſt 
Den gantzen tag Zu bedde gelegen, Den Er 
in einer nacht mehr den 10. mal mit 
ſie Zuthunde gehabt, Vnd hette Jhr Jeder 
Zeitt 3. groschen gegeben 
[33-04] 4. Bekandt, Das der Satanas nicht gonnen 
wollen, Das Jhr man bei ſie liggen muß(en). 
od(er) das ſie eintrag od(er) liebe mit Jhm haben 
haben ſolte, Dieweil Er bei ſie lege, vnd 
ſie hette den man geſchmeret An ſeinem ge =
mechte, Das Er mit Jhr nicht ſolte Zuthunde 
haben, Den man Aber Hette ſie frueth ge =
macht, Das ſie Jhm dar durch helffen Wölte, 
Den die Satanas Jhr das Zeugk gebracht 
damit ſie ſich geſchmeret. 
[33-05] 5. Bekandt, Das ſie 8 mal Auf Blocksberg ge- =
weſen Jn S(ankt). Wolbrechts nacht Auf einer 
Molden vnd wer dar balde hingekommen 
Vnd hette ſich geſchmeret mit ſchwartzen Zeuge 
ſo ihr der Teuffel gebracht, vnd hette von 
Gode nichts ſagen mußen, Sonden geſagt 
Auf vnd dauon in Aller negen Tufel nahm(en) 
vnd wer balde dahingeweſen, Auf den Berg 
wer flucks flucks Zugekochett geweſen, Alß zur 
Brudtlacht, hetten auf holtzen Bancken geſeß(en). 
p. 310r

vnd von holtzen tiſchen gegeßen Ochſenfleiſchk 
vnd hetten Roſtocker Bier getruncken 
Auß holtzern vnd Zinnen Zinnern Kannen, Vnd die 
Pöteſche hette bei ſie geſeßen, vnd die herde 
wer dar auch Auch geweſen, vnd ſie hette mit 
Jhrem Beelzebub mitten in getanzet, 
vnd ſie wer gefallen im tantze, Då hette 
ehr witte gelachet vnd geſagt du muſt dieß 
Jahr bernen, Vnd weren wol vber Zwej 
oder drei hundert gefallen, Do hette 
der Oberſte geſagt Zu den SPilleuten 
Halt Auf, oder Jch behalte diß Jahr nicht mehr 
im ſtricke, vnd wen man die Alle ber =
nen ſolte ſo dies Jhar gefallen, ſo kundte 
man mit der Roſtocker Heide nicht zukom =
men, vnd die das eßen Aufgetragen 
weren ſtadtlich geweſen Alß hofekerl vnd 
4 hofeweiber weren Auch gefallen, Die SPil =
leute vnd Bungers weren geweſen Als 
ander SPilleute 
[33-06] 6. Bekandt, Das ſie den Satanas gebadet wol 20 
mal in der Molden od(er) Balÿen, hette das 
waßer gefullet gegen den Strom in 9. Dufel 
nahmen, Vnd hettes in deßen nahmen in den 
Keßell gethan, Vnd Er wer Alßdan Als ein Kindt 
geweſen, Jedoch hette lange Negel Aauf den Hend(en) 
gehabt, vnd die fuße weren geweſen Als 
SpPaden, Vnd Ja die Zeit heiliger gewesen,, 
Ja Er lieber gebadet 
[33-07] 7. Bekandt, Das Jhr ſchlangen, Addern hegetiß(e)n 
vnd Ander böſe dinge Zue henden gekom(m)en 
p. 310v

Die Hette ſie in tausent + namen in keßell 
gethan, vnd zu muſe geſotten vnd in das 
Badewaßer gethan, Vnd hette den die Cruthe 
vnnd Viehe damit vorgeben die Jhr böſes ge =
than, 
[33-08] 8. Bekandt, Das ſie mußen in des Dufels namen 
Zur Bicht vnd Sacrament gehen, Vnd es 
Alſo empfangen, vnd wan wen ſie wieder vom 
Sacrament gekomen, ſo hette ehr ſie gefra =
get, Wen haſtu empfangen, Drauf dies 
weib geſagt dir habe Jch emPfangen, 
So wer ehr lachen worden / 
[33-09] 9. Bekandt Das Gisternacht Als vergang(en) 
Montag biß Auf den Dingſtag der Sata- =
nas noch bei ſie geweſen in der gefenckniße 
vnd ſie vmbbrengen wollen mit dem 
halſtuch, den hie ihr von dem halſe gereth(en). 
Vnd hette Er ſie in den nacken geſtoß(en) 
Das Jhr die Naſe geblödet 
[33-10] 10. Bekandt, Das Jhr der Satanas geſagt die 
herrn ſindt nach Warnemunde vnd 
willen nach deinen dingen fragen, vnd 
dein Man die iſt Auf dem Velde vnd wil 
dẏ loß haben, vnd geith qwer vber das 
veldt Zu den herrn bei den Wagen, vnd 
die Herrn Hetten geſagt, Wen ſie wieder 
Zu Haus Khemen, ſo ſolte Jhr man wol 
ein guet beſcheid krigen, 
[33-11] 11. Bekandt, Das Zu Mitternacht der Satanas 
noch wieder Zu ſie gekommen vnd geſagt du 
werſt noch heuden gePeiniget werden, vnd 
p. 311r

ſolſt dich nicht vberreden laßen, vnd ſie ſolte 
bei ihm bleiben. So wolte Er ſie Auß den 
Schlöten wieder freimachen, Vnd Alß ſie ge- =
ſagt Das ſie nicht bej ihm pleiben wollen, 
Do hette Er ſie Abermal wurgen wollen, 
Aber ſie Hette ſich mit Ch(ri)s(tus) IhJh(e)s(us) vnd ſeinem 
worde gestroſtet 
[33-12] 12. Bekandt, Das ſie Barteldt Gribbenißen Zur 
Elmhorſt vngefer vor 10. Jahren ein ſchmuck 
ſchwartz Pferd vorgeben, vnd hette von 
dem Badewaßer vnd vorgifft in den 
trog gegoßen in tauſent + nahmen, vnd hette 
auf dem waßer Alß duncken von den 
Felddern gefloßen im troge, Vrsache d(a)sz 
Jhr der Man 12 ß(chilling) Sundiſchk in der 
Arne ſchuldig geplieben, Die hette hie 
Jhr nicht willig geben wollen, Dar =
nach Aber als Als ehr die beZalt, wer die 
ſchade All geſcheen geweſen, 
[33-13] 13. Bekandt, Das ſie vngefer vor 2. Jharen dem 
Voigt zu Warnemunde ein Bullen vorgeben 
Auf den hoff, vnd Alß ſie dar Sawerteig holen 
wollen, Do hette ſie den Vorgifft in das fath 
gethan, vnd den Bullen draus Zutrincken 
gegeben, Vrsache das der Bulle ihr den Koll 
ſo ſie Chel Randowen Abgekaufft Auffge =
freßen, 
[33-14] 14. Bekandt, Das ſie drei bethen broth gebeth(en). 
von dem Brode, Das Auff die Donnertag 
p. 311v

gebacken in Tauſent + namen, vnd hette den 
Waßer gefullet in derſelbigen Namen 
vnd hette dan die biſchen broeth auch Auff 
das waßer Auß dem munde in derſelbig(en) 
nahmen fallen laßen, vnd hette den Sata =
nas beſchworen in Tauſent Dufel nahmen 
Das Er ſolte ihr ſagen bei dem brothe vnd 
waßer Ob der Abweſender noch im leben 
od(er) tod, Wer Er lebendig ſo liepe das brot 
rundt umbher, Wer Er todt, ſo gingen die 
bißen brott Zugrunde 
[33-15] 15. Bekandt, wen man den Leuten ſagen wollen 
ob die ſchiffe vmbkommen oder noch be =
Halten weren, So neheme man ein flotken 
vom waßer vnd lede es Auf das waßer 
Jn des + namen, vnd ſo das flotken vmb 
ſchluge, ſo weren die Leute tod, Weren 
die Leute nicht vmb, ſo floßen die betk(en) 
Brodes vmb das flotken vmb hero 
[33-16] 16. Bekandt, Das ſie in dem Waßer geſehen, Das 
vngefer vor 6. Jharen Hans Michelß(en) Schiff 
Do Er in Franckreichen geweſen, vnd etwas 
lang Auß geweſen, noch mit ſeinem Schiff 
beHalten hette es halb vol ſaltzes Zu der 
Zeit beladen gehabt, vnd Er wurde wol 
wieder kommen, 
[33-17] 17. Solchs hette ſie Auch bei Peter Stoltefueth vnd 
Eggebrechteſchen Sohn Auch gebrauchet Auff vnter- =
ſcheitliche Zeite, Den ſie den Satanas dar zu Zu ge- =
Zwungen vnd geſtreichet, Das hie Jhr nebenſt 
dem broeth vnd waßer ſolchs ſagen mußen, Wie 
p. 312r

es ſich dan Auch alſo in warheit erhalten, 
[33-18] 18. Bekandt, Das ſie ſo offt Als ſie den Satanas 
gebadet in ein tonne Zusamende gegoßen 
vnd wan ſie den Stormwindt errogen wollen 
ſo hette ſie den von deßem Waßer in den 
Strandt gegoßen in tauſent + nahmen 
vnd hette den Dufel dartzugehalten, 
Das ehr mußen bruſen vnd Stormwindt 
erregen, Vnd hette dan das Schiff oder 
den es wiederfahren ſolten genömpt 
Jedoch hette ſie dem Satanas einen ge =
wißen befelch Alzeit mit gethan, Das Er 
das Schiff vnd leute nicht vmbbreng(en). 
ſondern Also ſchrecken mußen, 
[33-19] 19. Bekandt, Das ſie ſolchs vngefehr vor 3. Jahren 
bei hans Michelßen gethan, vnd Jhm den 
Stormwindt Zugefuget, vnd das ſie ſolchs 
vmb eins Kerls willen ein Boßmans ſo ſie 
geſschlagen, Do ſie von dem Brenholtz ſo ſie 
zu ſtewholtz gehawen, etwas nhemen wollen, 
[33-20] 20. Bekandt, Das ſie vngefer vor 13. Jharen Peter 
Eggebrecht mit Schiff gueth vnd leuten vmb =
brengen laßen, Den die Satanas das Schiff vmb =
treden durch drei Dufel Als Beeltzebub 
Barrebam vnd Chirkum, ſo bei dem Andern 
weibe Gretke Bowers geweſen, vnd 
ihr Zugeweiſen. Sie weren Abgelauffen 
Dingeſtages in den Paſchen, vnd den 
Volgenden Freitag weren ſie vmbge =
Kommen, vnd Tietke Dietloff hette da=

p. 312v

bei gelebgen mit ſeinem Schiffe, Aber dauon 
nichts gewuſt, Vrſsache des Schiffes Kock 
hette Jhre 2. Neſetucher, 2. Manshembde 
vnd 2. tucher ſo man auf Auf den Kopff geſetzet 
Vnd wer Jhr hertzlich leid vnd man ſolte vor 
ſie bitten, Das Jhr vnſer her Got die 
Sunde vorgebe, Sunſten kundte ſie nicht 
ſelig werden, 
[33-21] 21. Bekandt, Das ſie den Satanas dartzu gehalt(en) 
Das ſie mußen vor etlichen Jharen Jeſper 
Meckelnburgk der Alte ſein Schiff loß mach(en). 
vnd das es mußen wegk treiben, Vnd An 
den Polen entzwei ſtößen, Vrsache das 
Hilcke Vlenbruckes ſo Anparth mit 
Am Schiffe gehabt, Jhr kein lub(sch) sch(illing) lei =
nen wollen, Den ſie gesagt ſie wolte 
Jhr nicht leihen, ſolte ſie auch Auch mit ihren 
Kindern die Erde freßen. 
[33-22] 22. Bekandt, Das ſie auf Auf ein Donnertag Abend 
Jeſper Godtſchalcken ihrer Tochterman ſonſt 
Meckelnborg genandt ein goeth vor die 
thur gegoßen in Aller Dufel namen, d(a)z 
ehr ſo vorarmen ſolte vnd Alles ſolte ihm 
Zu nichte werden vnd nicht gedien, Den 
wen Er 1. R(eichstaler). oder 3. gehabt, So hette ſie 
den Satanas dar Zu gehalten, das hie ihm 
mußen ein gulden oder mehr ſtehlen, 
So hette ſie es Auf den Morgen den Kind(er)n 
wieder gegeben, Vnd ob ſie Jhm wol 
vermahnet, ſie ſolten ſich anders Anders Anſtellen 
vnd nicht ſo koſtlich eßen vnd trincken 
p. 313r

Do hette hie ſie geſchlagen in ſeinem hauſe mit 
einem ſtucke bernholtzes, Vnd Jhre tochter vnd 
die kinder hetten des Mans mutter, vber die 
fuße fallen laßen, 
[33-23] 23. Bekandt, Das ſie den ſemptlichen Fischers Zu 
Warnemunde Angethan, Das ſie neine 
fiſche oder Doſchk fangen konnen, Den ſie ein 
goeth von dem Badewaßer in die Sehe gegoß(en). 
vngefehr vor 3. Jharen Auf ein Donnertag 
Achter dem Weſter Bolwerck, vnd vnd hette den 
Dufel dartzu gehalten, Das Er mußen den 
fischk von der Warnow vnd Warnemunde 
treiben, Den ſie den Satanas Als ein quade 
Pogge in ein Poth geſetzet, die hette den 
Poth bauen gehalten vnd auf Auf den waßer ge- =
ſuppet, vnd in die gharne der gemugen gennigen ſo 
ihr nicht geben wollen, hette ſie gemacht 
wan von den nageln ſo der Satanas von den 
henden ſchneden, vnd hette ſolchs im Plundick 
ein im Seme gemachet, Den Beeltzebub hette Jhr 
die negel gethan, vnd wer zu Zu ſie gekommen 
Als ein Zegenbuck, Do ſie nach Dirickshag(en). 
gehen wollen, Vrſache das die Fischers 
ſie vnnutze worth gegeben, vnd ſie nichts 
verkeuffen wollen, 
[33-24] 24. Bekandt, Das ſie ein hueth von der hegetißen 
vnd ſchnaken, vnd ein Kop vom Doſche in 
einem Kleinen holtzen Tineken gethan 
vnd Zur Schwarth An fließen laßen, 
Vnd hette den Satanas bekoret vnd ge =
zwungen, Das Er ſolte die fiſche wieder 
kommen laßen, Oder ſie wolte En ſo 
Zurichten vnd ſtreichen, Das Er blerren 
p. 313v

ſolte Als ein Katze 
[33-25] 25. Bekandt, Das ſie dith Gebet gebedet, Wen ſie 
vor die herrn gangen, Got die Vatter, 
der Sohn vnd die heilige Geiſt Steur mei- =
ne Wederſacher die Zunge im munde, So 
ſaur Als Chriſtus Jh(esu)s (Jesus) wieder wurden ſeine viff 
wunden 
[33-26] Veneris 21. Augusti Anno (15)84
Jſt dem Weib die obbeſchriebene Bekent =
nus wiederumb vorgeleſen worden, 
vnd derſelbigen geſtendig ge =
weſen in Perſonlicher gegen =
warth Claus Bruns vnd Di =
derich Lampens 
[33-27] Ven(eris). 28. Augusti Anno (15)84.
Jſt dies weib mit dem fewer vom 
leben Zum tode gerichtet 
worden/